Avainsanat

Tiivistelmä



Avainsanat

1 Ennakkoratkaisukysymykset - Asian saattaminen yhteisöjen tuomioistuimen käsiteltäväksi - Perustamissopimuksen 177 artiklan mukaisen kansallisen tuomioistuimen käsite - Procura della Repubblica, joka käyttää julkista kannevaltaa rikosasioissa - Procura della Repubblica ei ole perustamissopimuksen 177 artiklassa tarkoitettu kansallinen tuomioistuin

(EY:n perustamissopimuksen 177 artikla)

2 Toimielinten säädökset, päätökset ja muut toimet - Direktiivit - Täytäntöönpano jäsenvaltioissa - Direktiivien tehokkuuden varmistamisen välttämättömyys - Kansallisten tuomioistuinten velvoitteiden rajat - Legaliteettiperiaate

(EY:n perustamissopimuksen 189 artiklan kolmas kohta)

3 Sosiaalipolitiikka - Työntekijöiden turvallisuuden ja terveyden suojelu - Näyttöpäätetyöstä annettu direktiivi 90/270/ETY - Työntekijä, joka tavallisesti käyttää tällaista näyttöpäätettä merkittävänä osana normaalia työtään - Käsite, jota ei ole määritelty direktiivissä - Jäsenvaltioiden harkintavalta

(Neuvoston direktiivin 90/270/ETY 2 artiklan c kohta)

4 Sosiaalipolitiikka - Työntekijöiden turvallisuuden ja terveyden suojelu - Näyttöpäätetyöstä annettu direktiivi 90/270/ETY - Työntekijöiden silmien ja näön suojelu - Säännöllisin väliajoin suoritettaviin tarkastuksiin ja silmälääkärin tutkimuksiin oikeutetut henkilöt

(Neuvoston direktiivin 90/270/ETY 9 artiklan 1 ja 2 kohta)

5 Sosiaalipolitiikka - Työntekijöiden turvallisuuden ja terveyden suojelu - Näyttöpäätetyöstä annettu direktiivi 90/270/ETY - Työnantajien velvoitteiden ulottuvuus

(Neuvoston direktiivin 90/270/ETY 2 artiklan b ja c kohta, 4 ja 5 artikla)

Tiivistelmä

6 Asian voi saattaa perustamissopimuksen 177 artiklan nojalla yhteisöjen tuomioistuimessa vireille ainoastaan elin, joka antaa ratkaisunsa riippumattomana sellaisessa menettelyssä, jossa pyritään saamaan aikaan oikeudellisesti velvoittava ratkaisu.

Tältä osin Procura della Repubblicaa ei voida pitää perustamissopimuksen 177 artiklassa tarkoitettuna tuomioistuimena, koska Procura della Repubblican tehtävänä ei ole näet ratkaista asiaa riippumattomasti vaan saattaa se tarvittaessa julkista kannevaltaa käyttävänä rikosasian asianosaisena toimivaltaisen tuomioistuimen käsiteltäväksi.

7 Kansallisen tuomioistuimen velvollisuutta tulkita ja soveltaa asian kannalta merkityksellisiä kansallisen oikeuden säännöksiään kaikkien mahdollisuuksien mukaan sellaisen direktiivin sanamuodon ja tarkoituksen valossa, joka kyseisillä säännöksillä pannaan täytäntöön, direktiivissä tarkoitetun tuloksen saavuttamiseksi ja siten perustamissopimuksen 189 artiklan kolmannen kohdan noudattamiseksi on rajoitettava, erityisesti silloin kun tällainen tulkinta johtaa siihen, että direktiivin perusteella ja sen täytäntöönpanemiseksi annetusta laista huolimatta määritellään direktiivin säännöksiä vastaan rikkoneiden henkilöiden rikosoikeudellista vastuuta tai ankaroitetaan sitä.

Kun kysymyksessä on direktiivin täytäntöönpanemiseksi annetun lain mukaisen rikosoikeudellisen vastuun ulottuvuuden määrittäminen, syytteen nostaminen sellaisesta teosta, jonka moitittavuus ei selvästi ilmene laista, on sen periaatteen vastaista, jonka mukaan rikoslakia ei saa tulkita laajentavasti syytetyn henkilön vahingoksi ja joka johtuu legaliteettiperiaatteesta ja yleisemmin oikeusvarmuuden periaatteesta. Tämä periaate, joka kuuluu jäsenvaltioiden yhteisen valtiosääntöperinteen perustana oleviin yleisiin oikeusperiaatteisiin, on myös vahvistettu eri kansainvälisissä sopimuksissa ja erityisesti ihmisoikeuksien ja perusvapauksien suojaamiseksi tehdyn yleissopimuksen 7 artiklassa.

Siten kansallisen tuomioistuimen on valvottava tämän periaatteen noudattamista, kun se tulkitsee direktiivin sanamuodon ja tarkoituksen valossa direktiivin täytäntöönpanemiseksi annettua kansallista oikeutta.

8 Koska turvallisuutta ja terveyttä varten näyttöpäätetyölle asetettavista vähimmäisvaatimuksista annetun direktiivin 90/270/ETY mukaista käsitettä, joka koskee näyttöpäätteen käyttöä tavallisesti merkittävänä osana normaalia työtä ja joka on otettu direktiiviin sen suojelutoimenpiteiden piiriin kuuluvien työntekijöiden määrittelemiseksi, ei ole tarkennettu direktiivissä, jäsenvaltioiden on täsmennettävä tätä käsitettä, ja niillä on tässä tarkoituksessa laaja harkintavalta, kun ne toteuttavat edellytettyjä täytäntöönpanotoimenpiteitä.

9 Turvallisuutta ja terveyttä varten näyttöpäätetyölle asetettavista vähimmäisvaatimuksista annetun direktiivin 90/270/ETY 9 artiklan 1 kohtaa on tulkittava siten, että direktiivin soveltamisalaan kuuluvien työntekijöiden on päästävä direktiivissä edellytettyyn säännöllisin väliajoin suoritettavaan silmien tarkastukseen, ja kyseisen direktiivin 9 artiklan 2 kohtaa on tulkittava siten, että työntekijät voivat päästä silmälääkärin tutkimukseen kaikissa tapauksissa, joissa 1 kohdan mukaisesti suoritettu silmien ja näön tarkastus antaa tähän aihetta.

10 Turvallisuutta ja terveyttä varten näyttöpäätetyölle asetettavista vähimmäisvaatimuksista annetun direktiivin 90/270/ETY 4 ja 5 artiklaa on tulkittava siten, että työnantajien velvoitetta toteuttaa aiheelliset toimenpiteet sen varmistamiseksi, että työpisteet täyttävät liitteessä selostetut vähimmäisvaatimukset, on sovellettava kaikkiin 2 artiklan b kohdan mukaisiin työpisteisiin, vaikka tällaisia työpisteitä eivät käytä 2 artiklan c kohdassa määritellyt työntekijät, ja työpisteet on muutettava kaikkien direktiivin liitteessä ilmaistujen vähimmäisvaatimusten mukaisiksi.